ދިވެހިރާއްޖޭގައި ބަނދަރުކުލި ނެގުމާބެހޭ  ޤާނޫނު
(66/78)

[[ބަނދަރުކުލި ނެގުމާބެހޭ ޤާނޫނު]*]

[ތަޢާރުފު]
ދިވެހިރާއްޖޭގެ ބަނދަރަކަށް ރާއްޖޭން ބޭރުން އަންނަ ކޮންމެ އުޅަނދަކުން ބަނދަރަށް ވަނުމުގެ ކުއްޔާއި ބަނދަރުގައި އޮތުމުގެ ކުލި ނެގޭނެއެވެ.

[ބަނދަރަށް ވަނުމުގެ ކުލި ނެގޭނެ ގޮތް]
ބަނދަރަށް ވަނުމުގެ ކުލި ނެގޭނީ ތިރީގައިވާ ގޮތުގެމަތިންނެވެ.
200 ގްރޮސް ޓަން ހަމަނުވާ ކޮންމެ އުޅަނދަކުން -/200 (ދުއިސައްތަ) ރުފިޔާ؛
200 ގްރޮސް ޓަނުން ފެށިގެން 1,000 ގްރޮސް ޓަން ހަމަނުވާ ކޮންމެ އުޅަނދަކުން -/300 (ތިންސަތޭކަ) ރުފިޔާ؛
1,000 ގްރޮސް ޓަނުން ފެށިގެން 2,000 ގްރޮސް ޓަން ހަމަނުވާ ކޮންމެ އުޅަނދަކުން -/400 (ހަތަރުސަތޭކަ) ރުފިޔާ؛
2,000 ގްރޮސް ޓަން ހަމަވާ ކޮންމެ އުޅަނދަކުން 500 (ފަސްސަތޭކަ) ރުފިޔާ، އަދި 2,000 ގްރޮސް ޓަނަށްވުރެ އިތުރުވާ ކޮންމެ 500 ގްރޮސް ޓަނެއް ހަމަވަންދެން -/250 (ދުއިސައްތަ ފަންސާސް) ރުފިޔާ.

[ބަނދަރުގައި އޮތުމުގެ ކުލި ނެގޭނެ ގޮތް]
ބަނދަރުގައި އޮތުމުގެ ކުލި ނެގޭނީ ތިރީގައިވާ ގޮތުގެމަތިންނެވެ.
ބަނދަރުގައި އޮންނަތާ 7 ވަނަ ދުވަހުން ފެށިގެން 45 ވަނަ ދުވަހުގެ ނިޔަލަށް ރެއަކާއި ދުވާލަކަށް -/65 (ފަސްދޮޅަސް ފަހެއް) ރުފިޔާ؛
46 ވަނަ ދުވަހުން ފެށިގެން 90 ވަނަ ދުވަހުގެ ނިޔަލަށް، ރެއަކާއި ދުވާލަކަށް -/100 (ސަތޭކަ) ރުފިޔާ؛
91 ވަނަ ދުވަހުން ފެށިގެން އިތުރުވާ ކޮންމެ ރެއަކާއި ދުވާލަކަށް -/150 (ސަތޭކަ ފަންސާސް) ރުފިޔާ.

[ކުލި ދެއްކުމުން އިސްތިސްނާވާ އުޅަނދު]
ދިވެހިރާއްޖޭގައި ރަޖިސްޓަރީކޮށްގެން ދުއްވާ، 1,000 ގްރޮސް ޓަން ހަމަނުވާ ބޯޓުފަހަރުން ބަނދަރުގައި އޮތުމުގެ ކުއްޔެއް ނުނެގޭނެއެވެ.

[ކުލި ދައްކަންޖެހޭ މުއްދަތު]
މި ޤާނޫނުގެ ދަށުން ދައްކަންޖެހޭ ކުލި އެ ކުއްޔެއް ދައްކަން ޖެހޭތާ 3 (ތިނެއް) މަސްދުވަސް ހަމަވުމުގެ ކުރިން މޯލްޑިވްސް ޓްރާންސްޕޯޓް އޮތޯރިޓީއަށް ދައްކައި ނިންމަންވާނެއެވެ.
މި ޤާނޫނުގެ ދަށުން ކުލި ދައްކަންޖެހޭ އުޅަނދެއް، 3 (ތިނެއް) މަސްދުވަހުގެ މުއްދަތަކަށްވުރެ އިތުރަށް ބަނދަރުގައި އޮންނަނަމަ، އެފަދަ އުޅަނދެއް ބަނދަރުގައި އޮވެ ހިނގާ ކޮންމެ ކަލަންޑަރު މަހެއްގެ ކުލި، ބަންދު ދުވަސްތައް ފިޔަވައި، ޖެހިގެން އަންނަ މަހުގެ ދިހަވަނަ ދުވަހުގެ ކުރިން މޯލްޑިވްސް ޓްރާންސްޕޯޓް އޮތޯރިޓީއަށް ދައްކައި ނިންމަންވާނެއެވެ.

[ކުލި ދެއްކުމަށްފަހު މެނުވީ ފުރައިގެން ނުދިއުން]
ދިވެހިރާއްޖޭގެ ބަނދަރަކުން ފުރައިގެންދާ ކޮންމެ އުޅަނދެއްވެސް ފުރައިގެން ދާންވާނީ މި ޤާނޫނުގެ ދަށުން ދައްކަންޖެހޭ ކުއްޔެއްވާނަމަ އެ ކުއްޔެއް ދައްކައި ނިންމުމަށްފަހުގައެވެ.

[އޮޓޯރިޓީގެ މަސްއޫލިއްޔަތު ތިންވަނަ ފަރާތެއް މެދުވެރިކޮށް އަދާކުރުން]
މި ޤާނޫނުގެ ދަށުން މޯލްޑިވްސް ޓްރާންސްޕޯޓް އޮތޯރިޓީން އަދާކުރަންޖެހޭ މަސްއޫލިއްޔަތުތައް އެ އޮތޯރިޓީން ކަނޑައަޅާ އުސޫލަކާ އެއްގޮތްވާ ގޮތުގެމަތިން ތިންވަނަ ފަރާތެއް މެދުވެރިކޮށް އަދާކުރެވިދާނެއެވެ.

[ގަވާއިދު ހަދައި ހިންގުން]
މި ޤާނޫނު ހިންގުމަށްޓަކައި ހަދަންޖެހޭ ގަވާއިދުތައް ހަދައި ހިންގާނީ މޯލްޑިވްސް ޓްރާންސްޕޯޓް އޮތޯރިޓީންނެވެ.

[ޚާއްޞަ އިމްތިޔާޒް ލިބޭ ފަރާތްތައް އިސްތިސްނާވުން]
ދިވެހި ސަރުކާރުން ޚާއްޞަ އިމްތިޔާޒެއް ދޭ ފަރާތްތައް މި ޤާނޫނުން އިސްތިސްނާ ވާނެއެވެ.

[މާނަކުރުން]
މިޤާނޫނުގައި "ބަނދަރު" ގެ މާނަޔަކީ، ކަނޑުގައި ދަތުރުކުރާ އުޅަނދުތައް، ދިވެހިރާއްޖޭގެ ސިޔާސީ ސަރަޙައްދުގެ ތެރޭގައި ނަގިލިލައިފި ނުވަތަ އެނޫންވެސް ގޮތަކުން އަޅައިފި ކޮންމެ ތަނެކެވެ.